සියලුම අත්‍යවශ්‍ය භාණ්ඩවල මිල ඉහළ දමන ලෙස ආනයනකරුවන් විසින් ඉල්ලීම් කර ඇති බව වෙළඳ අමාත්‍ය ආචාර්ය බන්දුල ගුණවර්ධන ප්‍රකාශ කළා.මේ අතර කිරිපිටි ආනයනකරුවන්ගේ එකමුතුව මුදල් අමාත්‍යාංශ ලේකම්වරයා වෙත ලිපියක් යොමු කරමින් ඉල්ලා ඇත්තේ කිරිපිටි කිලෝවක පැකට්ටුවක මිල රුපියල් 350 කින් ඉහළ දමන ලෙසයි.මෙරට මාසික කිරිපිටි පරිභෝජනය ටොන් 7,500 ත් 8,000 ත් අතර ප්‍රමාණයක පවතින අතර, ලෝක වෙළඳපොලේ කිරිපිටි මිල ඉහළ යාම, නැව් ගාස්තු ඉහළ යාම හේතුවෙන් කිරිපිටි ආනයනය සඳහා ඉහළ පිරිවැයක් දැරීමට සිදුවී ඇති බව ඔවුන් අදාළ ලිපියේ දක්වා තිබෙනවා.කිරිපිටි තොඟ ප්‍රමාණවත් වන්නේ තවත් සති 4 ත් 6 ත් අතර කාලයකට පමණක් බවයි ඔවුන් පෙන්වා දෙන්නේ.ඒ අනුව ආනයනික කිරිපිටි කිලෝග්‍රෑම් එකේ පැකට්ටුවක් රුපියල් 350 කින්ද, ග්‍රෑම් 400 පැකට්ටුවක් රුපියල් 140 කින්ද ඉහළ දමන ලෙස කිරිපිටි ආනයනකරුවන් ඉල්ලා තිබෙනවා.කිරිපිටි කිලෝවක පැකට්ටුවක් මේ වනවිට රුපියල් 945 ක මිලකට අලෙවි වන අතර, ග්‍රෑම් 400 කිරිපිටි පැකට්ටුවක මිල වන්නේ රුපියල් 380ක්.මේ අතර වෙළඳපලේ එළවළු මිලද මේ වනවිට සීග්‍රයෙන් ඉහළ ගොස් තිබෙනවා.